Venstre-regeringens finansudspil henter mere end 4,5 mia. kr. gennem besparelser på transportområdet, herunder 300 mio. kr. årligt fra DSB, og det møder hård kritik fra oppositionen. Fornuftig besparelse, mener transportministeren.

Maria Kehlet, f. 1983, er nyhedsredaktør og podcast-ansvarlig på Finans. Hun er uddannet journalist fra Syddansk Universitet i 2009 og skolet i nyhedshåndværket på Børsen. En stærk politisk interesse førte derefter til en cand.public. grad i politik og medier og studier fra The New School i New York. Maria har været ansat som kommunikationsrådgiver i brancheforeningen for venture- og kapitalfonde, DVCA, og i april 2014 skiftede hun til Jyllands-Posten. Maria elsker at rejse – især til familie og venner i USA – og mens det på arbejdspladsen handler om CEO’s og IPO’s, er det privat mest IPA’s, da hun har en stor interesse for specialøl.

Regeringens sparekniv har været på overarbejde, mener flere af Christiansborgs transportordførere, der tordner mod planer om besparelser på DSB og resten af transportområdet.

Venstre-regeringens finanslovsudspil vil hive halvanden mia. kr. væk fra en aftale om billigere billetter og nyinvesteringer; DSB skal spare 300 mio. kr. om året; statstilskud til broer skæres, og Aalborg Letbane bliver lagt i graven.

I alt en besparelse på over 4,5 mia. kr. frem til 2019.

Dansk Folkeparti er vrede over regeringens hug fra billigere trafik-aftalen, som partiet indgik i 2012 med den tidligere SR-regering, SF og Enhedslisten.

»At regeringen mere eller mindre aflyser bedre og billigere kollektiv trafik er dybt beklageligt, for det går ud over den kollektive trafik,« siger DF’s transportordfører, Kim Christiansen.

Transportområdet ser dermed ud til at blive en alvorlig knast i forhandlingerne om næste års finanslov. Samtidig kritiserer oppositionen skarpt sparekravet til DSB.

»Det ender bare med, at DSB får flere problemer, fordi de ikke har penge til at få nogle tog, der virker, og så kan de meget hurtigt give underskud igen,« mener De Radikales transportordfører Andreas Steenberg.

Sparekravet til DSB på 300 mio. kr. kom første gang på bordet under den tidligere VK-regering i 2010, men er de sidste fire år hver gang blevet annulleret på finansloven af SR-regeringen. Men med Venstre tilbage på magten, er besparelsen det samme.

»DSB forventer et overskud i 2015 på 500 mio. kr., og vi har lavet en aftale med dem om, at de godt kunne komme med 300 mio. kr. Det tror jeg også mange vil sige, ser rimeligt fornuftigt ud,« siger transportminister, Hans Christian Schmidt (V) til kritikken.

Socialdemokraterne ser ikke fornuften.

»Jeg vil have svar på, om regeringen så kan garantere, at der ikke kommer yderligere forsinkelser, færre køreplanstimer og ringere service for passagerne. Jeg forudser, at det bliver meget svært at få enderne til at nå sammen, når der er 300 mio. kr. mindre,« siger Rasmus Prehn, transportordfører (S), der nu vil kalde transportministeren i samråd om besparelsen.

Det er ikke lykkedes at få en kommentar fra DSB-formand Peter Schütze.